MTÜ Eesti Pimedate Liit juhatuse koosoleku protokoll nr 20-9

Kuupäev ja koht: 18.12.2020, Raua 1 Tallinn

Koosolekut juhatas juhatuse esimees Jakob Rosin.

Koosolekut protokollis tegevjuht Mari Sepp.

Koosolekul osalesid juhatuse esimees Jakob Rosin, liikmed Maimu Guzikova (Skype’i teel), Priit Kasepalu (Skype’i teel), Monica Lõvi (Skype’i teel), Silver Pulk (Skype’i teel) ja Tiina Tamm. Puudus Ago Kivilo.

Koosolekul osales 6 juhatuse liiget 7st, seega oli koosolek otsustusvõimeline.

Koosolekust võtsid osa tegevjuht Mari Sepp ja peaspetsialist Piret Aus.

**Koosoleku päevakord:**

1. Kirjalikud otsused ajavahemikus 16.09-18.12.2020

2. Tegevus ajavahemikus 16.09-18.12.2020

3. Tallinn Laki 7b kinnistule ligipääsuks servituudi seadmine Laki 7 kinnistule

4. Tallinn Laki 7b elektrienergia tarne osutaja ja tingimuste kinnitamine

5. SA Puhke- ja Tegevuskeskus Jursu täiendava likvideerimise ja likvideerija õiguste ennistamiseks kohtusse avalduse esitamine ja teenusepakkuja kinnitamine

6. Kirjad ja info

Juhatus kinnitas koosoleku päevakorra.

**Päevakorrapunkt nr 1**

**Kirjalikud otsused ajavahemikus 16.09-18.12.2020**

**23. septembril otsustas** juhatus jätta koroonaviiruse leviku tõttu ära valge kepi päeva tänuseminari ja eestvedajatele suunatud koolituse.

**13. novembril** otsustasjuhatus tellida Eesti Pimedate Liidu (EPL) logo muutmise. Uue logo tekstiosas kasutatakse hästiloetavat kirjatüüpi ja kujunduselemendina punktkirja motiivi.

**24. novembril** otsustasjuhatus EPLi osalemise Avatud Eesti Fondi taotlusvoorus 3 projektitaotluse esitamisega. Põhitaotlejana esitab EPL projektitaotluse nägemispuudega noorte üle-eestilise huvikaitseorganisatsiooni loomiseks. Kaaspartnerina osaletakse Põhja-Eesti Pimedate Ühingu (PPÜ) ja Eesti Liikumispuudega Inimeste Liidu projektides.

**2. detsembril** otsustas juhatus võtta SEB Pangast laenu Tallinn Laki 7 b hooneosa katusele päikesepaneelide paigaldamiseks allpool toodud tingimustel:

Laenusumma 40 000 eurot, laenu tähtaeg 5 aastat, laenu väljamakse periood 3 kuud, intress: 3 kuu Euribor + .....% \*, lepingu tasu 175 eurot ja laenu tagatis: I jrk hüpoteek summas 52 000 eurot kinnistule Laki 7b, Tallinn.

*\* Intressi % on juhatuse liikmetele teada ja kinnitatud, laenulepingu alusel ei kuulu see avaldamiseks kolmandatele isikutele ning sellest tulenevalt ei kajastu käesolevas protokollis.*

**11. detsembril** otsustas juhatus toetada PPÜ ja Pimedate töökeskus Harineri poolt esitatava pikaajalise kaitstud töö riigihanke korraldamise kohta vaide esitamist, võttes enda kanda vaide esitamiseks vajaliku juriidilise teenuse kulude katmise.

**Päevakorrapunkt nr 2**

**Tegevus ajavahemikus 16.09-18.12.2020**

* 16. septembril toimus juhatuse koosolek.
* 22. septembril kohtus Jakob Rosin Eesti Rahvusringhäälingu (ERR) veebiarenduse meeskonnaga, et arutada uudiste, raadio ning telekanalite lehtede ligipääsetavuse auditi tulemusi. Peale auditi loomist on ERRi veebilehtede ligipääsetavus oluliselt paranenud.
* 23. septembril osales Jakob Rosin Euroopa Puuetega Inimeste Foorumi (EDF) vebinaril veebi ligipääsetavuse direktiivi kasutuselevõtust.
* 24. septembril osales Jakob Rosin virtuaalselt Ligipääsetavuse Rakkerühma turismi ligipääsetavuse alateema kohtumisel. Ligipääsetavuse rakkerühma vahearuande leiab [siit.](https://www.riigikantselei.ee/sites/default/files/news-related-files/ligipaasetavuse_rakkeruhma_vahearuanne_09_2020.pdf)
* 24. septembril osales Jakob Rosin Kultuuriministeeriumis nõupidamisel, millel olid arutusel vaegkuuljate subtiitrite ning kirjeldustõlke tootmine filmidele. Ühiselt leiti, et mõlemad peaksid valmima enne filmi esilinastust, kuid sellel on tehnilisi takistusi. Eesti Filmi Instituudi (EFI) esindaja lubas probleemiga tegeleda, kuid koosoleku ajaks pole veel vastust saadud. Arutati ka kirjeldustõlke rahastuse muresid. Praegu katab EFI toetus sellest 70%, kuid 30% omaosalus on filmitegijate jaoks sageli liiga suur. Nii Kultuuriministeerium kui ka Riigikogu kultuurikomisjon on kinnitanud EPLile, et rahastus kasvab järgmisel aastal piisavalt, et EFI toetus saaks ulatuda 90%ni.
* 24. septembril toimus virtuaalselt ajakirja Valguse Kaja toimetuse koosolek.
* 25. septembril juhtis Jakob Rosin Rakvere targas majas Lääne-Virumaa Puuetega Inimeste Koja aastakonverentsi “Kui pime aitab lombakat, saavad mõlemad edasi”.
* 28. septembril osalesid Jakob Rosin ja Eesti Puuetega Inimeste Koja (EPIKoja) peaspetsialist Vladislav Velizanin Haridusministeeriumis toimunud Noorte nõukogu kohtumisel. Taas tõstatati mure erivajadusega tudengite stipendiumi ebavõrdsuse ning väiksuse osas. Kevadel katki jäänud arutelu lubati jätkata.
* 30. septembril kuni 1. oktoobril osales Jakob Rosin Mäetagusel EPIKoja juhatuse koosolekul ning arendusseminaril.
* 30. septembril saatis Priit Kasepalu projekti Abitaja eestvedajale kirja, milles soovis teada, kuidas on eakatele ja erivajadustega inimestele mõeldud telefonipõhine nõustamis- ja suhtlemisteenus käivitunud. Eestvedaja vastas, et nägemispuudega inimesi on registreeritud 4. Neist 3 omavad vestluspartnerit ja kõned on toimunud ning toimuvad ka edaspidi. Üks inimene on vestluspartnerita, kuna temaga ei ole telefonitsi ühendust saadud.
* 1. oktoobril osales Mari Sepp Pro-Solar OÜ kontoris töökoosolekul seoses Laki 7b hoonele päikesepaneelide paigaldusega.
* 2. oktoobril esines Jakob Rosin Äripäeva tellimusel Pärnus toimunud tarneahela konverentsil, kõneledes nägemispuudega inimeste igapäevaelus tekkivatest riskidest.
* 3. oktoobril kohtus Jakob Rosin Tallinnas iduettevõtte 7Th sense esindajatega, et tutvuda nende arendatava seadmega, mis aitab tulevikus nägemispuudega inimestel paremini enda vahetus ümbruses orienteeruda ning muudab visuaalse informatsiooni taktiilseks. Kohtumise tulemusel esitas EPL toetuskirja, mis lisati ettevõtte rahastustaotlusele Euroopa Liitu. Samasuguse toetuskirja palve saatis EPL ka Euroopa Pimedate Liidule (EBU), kes toetuskirja ka saatis.
* 5. oktoobril osalesid Jakob Rosin, Õiguskantsleri Kantselei puuetega inimeste valdkonna juht Juta Saarevet ning Andmekaitse Inspektsiooni (AKI) esindaja Urmo Parm virtuaalsel kohtumisel, et arutada avaliku sektori veebide ligipääsetavuse järelevalve üksikasju. Euroopa veebi ligipääsetavuse direktiivist tulenev järelevalve kohustus on antud AKIle. Kuna selle kohustusega kaasnevat rahalist lisaressurssi ei antud, on hetkel olukord mõnevõrra ebastabiilne. Kohtumisel arutati, millised võiksid olla veebilehed, mida esialgses seires vaadelda. Leiti, et seal peaksid olema nii erineva suurusega kohalike omavalitsuste lehed kui ka ministeeriumide, ametite ning ka riigi poolt pakutavate teenuste kodulehed.
* 5.oktoobril kohtusid Mari Sepp ja Tallinna Kesklinna Valitsuse esindajad EPLi kontoris, et vaadata üle EPLi kasutuses olevad ruumid.
* 6. oktoobril osales Jakob Rosin virtuaalselt Eesti Töötukassa tellimusel koolitusel tööandjatele, pidades ettekande sellest, mida tuleks silmas pidada nägemispuudega inimest tööle võttes.
* 7. oktoobril intervjueeris Jakob Rosin virtuaalselt ajakirja Valguse Kaja tarbeks Õiguskantsleri Kantselei puuetega inimeste valdkonna juhti Juta Saarevetti.
* 12. oktoobril osales Jakob Rosin virtuaalselt kohtumisel EPIKoja töötajatega, et arutada infokampaania üksikasju. Kampaania, mis avalikustati 3. detsembril, rahvusvahelisel puuetega inimeste päeval, kannab pealkirja “Terve elu eriolukorras” ning keskendub puuetega inimeste igapäevaprobleemidele, mida ajutiselt karantiinis olevad inimesed sel aastal kogesid.
* 13. oktoobril toimus EPLi kontoris Esimene Jooksusilmade Facebooki grupi liikmetele mõeldud tutvumisüritus. Guide running, ehk saatjaga jooksmine on Eestis aktiivselt käima läinud, koosoleku toimumise ajaks on saatjatest liikmeid üle 70 ning üle Eesti jookseb ca 20 nägemispuudega inimest.
* 14. oktoobril andis Jakob Rosin Raadio4le intervjuu valge kepi päevast.
* 14. oktoobril tutvusid Mari Sepp ja kinnisvarahindaja Laki 7b hoones kinnisvara hindamise akti jaoks rentnike ruumide seisukorraga.
* 15. oktoobril kohtusid Jakob Rosin, Eesti Üliõpilaskondade Liidu esinaine Eleri pilliroog, Sotsiaalministeeriumi esindaja Kadri Mets ning Haridusministeeriumi esindaja Allan Padar virtuaalselt, et arutada erivajadustega tudengite stipendiumi korra üksikasju. Kõige mõistlikum oleks muuta stipendium vajaduspõhiseks, kuid pole selge, kes vajaduspõhisust hindaks. Samuti ei ole ülikoolides pädevust ega ressurssi võtta koolis vajalike teenuste osutamist või nende rahastamist enda kanda. Pole selge, kui palju erivajadustega tudengeid Eestis on. Käidi välja idee, et osa erivajadustega tudengite teenuste rahastusest ja korraldusest võiks kanda kohalik omavalitsus, kuid neil on juba niigi palju teenuseid, millega osaliselt toime ei tulda.
* 15. oktoobril saatis EPL välja tunnustuse „Aasta tegu 2020“ pressiteate.
* 15. oktoobril andis Priit Kasepalu PPÜ valge kepi päeva kontserdil ühingu puhkpilliorkestri dirigendile Vello Loognale 80. juubelisünnipäeva puhul üle tänukirja.
* 16. oktoobril Kohtusid Jakob Rosin ja Mari Sepp EPLi kontoris OÜ Ranniku Maja juhataja Madis Raudsepaga. Saadi ülevaade Ranniku puhkekeskuses tehtud töödest ning tunti muret, et puhkajaid käib vähe. EPL lubas hooaja alguses oma liikmete seas teavitustööd teha.
* 19. oktoobril kohtus Jakob Rosin virtuaalselt IF kindlustuse esindajatega et testida IF Kindlustuse infosüsteemide ligipääsetavust.
* 20. oktoobril esines Jakob Rosin Eesti Rahvusraamatukogus Eesti raamatukoguhoidjate aastakonverentsil ettekandega tehisintellektist kui nägemispuudega inimese abilisest.
* 21. oktoobril osales Jakob Rosin Kultuuriministeeriumi kultuurivaldkonna arengukava arutelu veebikohtumisel.
* 22. oktoobril osales Jakob Rosin EBU virtuaalses töötoas “projektihalduse koostöö”, kus selgitati erinevate Euroopa Liiduga seotud projektide kulgu ning rahastusvõimalusi.
* 23. oktoobril osales Jakob Rosin EDFi virtuaalsel juhatuse koosolekul.
* 23. oktoobril nõustas Priit Kasepalu Eesti Lastekirjanduse Keskuse töötajat, kuidas muuta keskus nägemispuudega külastajatele ligipääsetavamaks.
* 26. oktoobril tutvustasid Jakob Rosin ning Guide Running Estonia esindaja Gerli Tauman Tallinna Ülikoolis kehakultuuri õppuritele saatjaga jooksmise süsteemi.
* 27. ja 29. oktoobril kohtus Jakob Rosin virtuaalselt IF kindlustuse esindajatega, et testida infosüsteemide ligipääsetavust.
* 29. ja 30. oktoobril osales Monica Lõvi virtuaalselt EBU vaegnägevuse teemalisel fookusgrupi koosolekul.
* 30. oktoobril lõppes juhatuse assistent Kerli Tennosaare tööleping.
* 1. novembril sõlmis EPL Interregi projekti „Minu enda elu“ raames töölepingud Anne Kõivu, Janne Jerva, Merike Kaljujärve ja Piret Ausiga.
* 2. novembril saatis Jakob Rosin delfile nende poolt tellitud kroonika veebi ligipääsetavuse auditi.
* 2. novembril osales Priit Kasepalu Eesti Rahvusraamatukogus mõttetalgutel. Hoone ehitati aastail 1985-1993 ja kavatsetakse aastail 2021-2026 rekonstrueerida. Kaasamisüritusel tutvustasid Rahvusraamatukogu töötajad rekonstrueerimise tulemusel valmivaid ruume. Puuetega inimeste organisatsioonide esindajad selgitasid, mida peaks nende ligipääsetavuses arvestama.
* 3. novembril saatis Jakob Rosin digikultuuri aasta juhile Martin Aadamsoole kirja, et arutada e-raamatute kirjastamisega seotud probleeme. Teema on keeruline ja mitmekihiline, eesmärk on ühise pingutusega e-raamatute kirjastamist veidi ergastada.
* 3. novembril osalesid Mari Sepp ja Jakob Rosin virtuaalselt kohtumisel Soome Nägemispuudega Inimeste Liidu esindajatega, et arutada Interregi projekti kulgu ja üksikasju. Ollakse ajaliselt umbes samal kohal, nii Soomlased kui ka EPL on planeerimas esimest seminari nägemispuudega noorte mentorite ja rehabilitatsiooniekspertidega.
* 3. novembril kohtus Jakob Rosin virtuaalselt EPIKoja töötaja Helen Kasega, et arutada Eesti Tervisemuuseumi ligipääsetavusauditi üksikasju. Tervisemuuseum on tellinud nii füüsilise kui ka veebi ligipääsetavuse auditi kõigile puudeliikidele. EPL osutab nägemispuudega inimeste alast ülevaatust.
* 3. novembril saatis Jakob Rosin Vabariigi Presidendi Kantseleile kirja küsimusega, kas tuleva aasta vabariigi aastapäeva kontsert-etendus saab ka kirjeldustõlke. Presidendi Kantselei selleks esimeses vastuses raha ei leidnud ning soovitas pöörduda eelmisel aastal appi tulnud Õiguskantsleri Kantselei poole. Suheldes õnnestus Presidendi Kantselei ümber veenda.
* 4. novembril osales Jakob Rosin virtuaalselt Ligipääsetavuse Rakkerühma põhikoosseisu 4. kohtumisel esinejana, andes ülevaate ligipääsetavuse seisukorrast e-teenustele.
* 5. novembril osales Jakob Rosin väljasõidul Jõhvi, mille käigus tutvuti rajatava riigimaja ligipääsetavusega. Ta andis soovitusi punktkirjas majajuhtide ja uksesiltide paigutuse osas.
* 6. novembril nõustas Jakob Rosin virtuaalselt Telia kasutusmugavuse eksperti Anet Vallsalu, kuidas läbi viia kasutajatestimist nägemispuudega inimestele.
* 7. novembril andis Priit Kasepalu Tallinna Ülikoolis ERRi programmiteenistuse juhatajale Külli Suureväljale üle tänukirja televisiooni ligipääsetavuse arendamise eest.
* 9. novembril kohtus Jakob Rosin virtuaalselt Eesti Loodusmuuseumi töötajatega, et arutada muuseumi tulevase hoone ning kodulehe ligipääsetavuse üksikasju.
* 9. novembril kohtusid Jakob Rosin, Mari Sepp ja veebiarendaja Allar Viik, virtuaalselt, et arutada EPLi kodulehe üksikasju. Tulenevalt praeguse kodulehe tarkvaralistest probleemidest otsustati tellida uus koduleht.
* 9. novembril kohtus Jakob Rosin virtuaalselt Bolti esindajatega, et arutada Boltiga seotud ligipääsetavuse üksikasju. Peamiseks probleemiks on saanud kasutajate poolt tänavatele suvalisse kohta vedelema jäetud elektritõukerattad. bolt loob teavituskampaania õigesti parkimiseks juba sel sügisel ning kordab seda kevadel koostöös politsei ja EPLiga. Samuti on aktiivselt käimas ka äpi ligipääsetavuse arendus.
* 10. novembril osales Jakob Rosin virtuaalselt EBU seminaril akustiliste orienteerumissignaalide kohta.
* 11. novembril kohtusid Mari Sepp ja Jakob Rosin EPLi kontoris Piret Ausiga, et arutada tema tööülesandeid peaspetsialistina.
* 13. novembril kohtus Jakob Rosin virtuaalselt Startup Day korraldajatega, et planeerida ligipääsetavuse teema kajastust konverentsil. EPL pidi korraldama 28. jaanuaril 2021 toimuval konverentsil tunnise seminari ligipääsetavusest, kuid koroonaviiruse leviku tõttu on seminar lükatud 2021. aasta augustisse.
* 13. novembril osales Jakob Rosin virtuaalselt Ligipääsetavuse rakkerühma raames toimunud kohtumisel, kus käsitleti tuleohutust. Suureks probleemiks on evakuatsioonialase info vähene ligipääsetavus ja taktiilsete piktogrammide puudumine häireseadmetel.
* 16. novembril asus peaspetsialistina tööle Piret Aus.
* 16. novembril osales Jakob Rosin telesaate Ringvaade võttel, kus filmiti Guide Running ehk saatjaga jooksmise saateklippi.
* 17. novembril osales Jakob Rosin videovõttel Eesti Meremuuseumis. Sotsiaalministeeriumi tellimusel luuakse videoid hästi ligipääsetavatest paikadest. Ühe näitena ka meremuuseum.
* 19. novembril saatis Jakob Rosin Digikontor Oüle kiirülevaate Keskkonnainvesteeringute Keskuse veebilehe praegusest ligipääsetavusest.
* 20 novembril osales Jakob Rosin virtuaalselt EPIKoja juhatuse koosolekul ja üldkoosolekul.
* 20 novembril saatis EPL välja teate, et esimene eesti film sai äpipõhise kirjeldustõlke. Infot rohkem siin: https://pimedateliit.ee/uudised/huvasti-nsvl-on-esimene-eesti-film-mille-kirjeldustolget-saab-kuulata-labi-spetsiaalse-mobiilirakenduse/
* 20. novembril osales Monika Lõvi virtuaalselt EBU euroasjade komisjoni koosolekul.
* 23. novembril osales Jakob Rosin virtuaalselt Telia veebilehtede kasutusmugavuse testimisel.
* 24. novembril osales Jakob Rosin virtuaalselt Ableton Live muusikaproduktsiooni rakenduse kasutajauuringul, kus uuritakse nägemispuudega kasutajate ligipääsetavuseelistusi.
* 24. novembril osales Priit Kasepalu Telia peamajas Telia veebilehe kasutusmugavuse testimisel.
* 25. novembril osales Jakob Rosin virtuaalselt Õiguskantsleri Kantselei puuetega inimeste nõukoja kohtumisel.
* 26. novembril osales Jakob Rosin väljasõidul Tartusse, et kontrollida rajatava riigimaja ligipääsetavust. Riigimajja on paigaldatud juhtteed ning ligipääsetavad infosüsteemid.
* 1. detsembril kohtusid Jakob Rosin, Piret aus (virtuaalselt) ja Mari Sepp EPLi kontoris selleks, et arutada Interregi projekti esimese seminari detaile. Seminaril kohtuvad projekti mentorid ning rehabilitoloogid, et kaardistada probleemid ja lahendused.
* 2. detsembril esines Piret Aus Väimela kompetentsikeskuses Tsenter SA Võrumaa Arenduskeskus korraldatud ligipääsetavuse seminaril ettekandega „Kultuur kõigile!“. Osalesid Võrumaa ja Tartumaa kultuuritöötajad.
* 3. detsembril kohtusid Jakob Rosin ja Mari Sepp virtuaalselt kujundaja ning kodulehe arendajaga, et arutada uue kodulehe välimust.
* 7. detsembril kohtus Jakob Rosin virtuaalselt IF kindlustuse esindajatega, et testida kindlustustaotluse süsteemi ligipääsetavust.
* 7. detsembril esitas EPL Avatud Eesti Fondile projektitaotluse „Nägemispuudega noorte üle-eestilise huvikaitseorganisatsiooni loomine”.
* 8.-9. detsembril toimus Hestia Laulasmaa spaahotellis EPLi Interregi projekti töökoosolek, kus osalesid mentoritena Elisabeth Egel, Maarja-Liis Orgmets ja Jakob Rosin, rehabilitoloogidena Anne Kõiv, Merike Kaljujärv ja Janne Jerva (Skype’i teel) ning eestvedajad Mari Sepp ja Piret Aus.
* 10 detsembril tutvusid Jakob Rosin, Merike Kaljujärv ja Maarja-Liis Orgmets Eesti Tervisemuuseumi ligipääsetavusega.
* 14. detsembril saatis EPL kirja lennufirmale NYX air, et selgitada, miks nõuab lennufirma, et nägemispuudega inimesed peavad reisima vaid koos saatjaga.
* 16. detsembril osales Priit Kasepalu Tallinna vanalinnas Eesti Televisiooni saate Terevisioon lõigu salvestusel. Saatelõigus tutvustatakse kirjeldustõlkega vanalinnaekskursiooni.
* 16. detsembril kohtusid Jakob Rosin ja Mari Sepp virtuaalselt Soome Interregi projekti partneritega.
* 17. detsembril osales Piret Aus Rahandusministeeriumi kutsel e-arutelul seoses minuomavalitsus.ee veebilehega. See on veebileht, kus saab vaadata kõikide omavalitsuste avalike teenuste seisu. Veebileht hindab 16 teenust ja üheks teenusvaldkonnaks on ka kultuur. Töörühma kaasati Piret Aus ligipääsetavuse küsimustes.

**Päevakorrapunkt nr 3**

**Tallinn Laki 7b kinnistule ligipääsuks servituudi seadmine Laki 7 kinnistule**

EPL võtab päikesepaneelide soetamiseks laenu SEB pangast. Laenulepingu sõlmimise tingimuseks on Laki 7b kinnistule ligipääsuks servituudi seadmine Laki 7 kinnistule.

EPLi põhikirja punkt 6. 7. 10. sätestab, et kinnisvara piiratud asjaõigusega koormamise üle otsustamine ning tingimuste määramine on üldkoosoleku pädevuses.

Laki 7 kinnistule on seatud 3. juulil 2013 hoonestusõiguse võlaõiguslik leping osaühinguga S.V.Ärigrupp.

Lepingu punktis 11.4. on pooled kokku leppinud, et hoonestaja kohustub hoiduma tegevusest, mis takistab punktis 2.1. nimetatud kinnistu igakordse omaniku poolset lepingu esemeks oleval kinnistul oleva tee kasutamist ning vajadusel kohustub hoonestaja andma vajaliku nõusoleku teeservituudi seadmiseks punktis 2.1. nimetatud kinnistu igakordse omaniku kasuks.

Hoonestusõiguse lepingust tulenevalt ei saa kolmas osapool servituudi seadmist takistada ning EPL peab üldkoosolekul võtma vastu enda kinnistule enda kinnistu kasuks servituudi seadmise. EPLi üldkoosolek toimub tavapäraselt üks kord aastas, mil kinnitatakse majandusaasta aruanne. Kirjaliku üldkoosoleku kokkukutsumine on ajamahukas ning eeldab kõikide liikmete kirjalikke vastuseid. EPL sai SEB pangast nõusoleku, et laenuleping sõlmitakse esimesel võimalusel ning lepingus on tingimus, et servituut Laki 7b kinnistule ligipääsuks Laki 7 kinnistule peab olema seatud hiljemalt 1. maiks 2021.

**Juhatus otsustas:** Võtta info teadmiseks. Juhatuse koosolekul, kus kinnitatakse 2021. aasta üldkoosoleku päevakord, lisada üldkoosoleku üheks päevakorrapunktiks Laki 7b kinnistule ligipääsuks Laki 7 kinnistule servituudi seadmise otsustamine.

**Päevakorrapunkt nr 4**

**Tallinn Laki 7b elektrienergia tarne osutaja ja tingimuste kinnitamine**

EPLil kehtib kuni 31. detsembrini 2020 elektrienergia tarneleping Elektrum Eesti OÜga. Elektrienergia ettevõtted on esitanud 16. detsembril 2020 ja 17. detsembril 2020 EPLile fikseeritud hindadega elektrienergia pakkumised (lisa 1). Fikseeritud hindadega lepingud on tähtajalised ning lepingu katkestamisel lisandub leppetrahv. Börsihindadega ostu puhul on võimalik igal ajahetkel sõlmida ilma leppetrahvita leping fikseeritud hinnaga elektri ostmiseks.

**Juhatus otsustas:** EPL alustab 1. jaanuarist 2021 elektrienergia ostmist börsihindadega Eesti Energia ASilt.

**Päevakorrapunkt nr 5**

**SA Puhke- ja Tegevuskeskus Jursu täiendava likvideerimise ja likvideerija õiguste ennistamiseks kohtusse avalduse esitamine ja teenusepakkuja kinnitamine.**

28. juunil 2001 seadis EPL Läänemaal Kiviküla külas asuvale kinnistule katastritunnusega 67401:006:1480 isikliku kasutusõiguse SA Puhke- ja tegevuskeskus Jursu kasuks. EPLi üldkoosolek otsustas 17. juunil 2020 seada Ranniku Maja Oü kasuks hoonestusõigused katastritunnustele 67401:006:1480 ja 67401:006:1490. SA Puhke- ja Tegevuskeskus Jursu on Äriregistrist kustutatud, kuid isikliku kasutusõiguse kehtivust SA Puhke- ja Tegevuskeskus Jursu likvideerimisel ei lõpetatud. Selleks, et Ranniku Maja OÜ kasuks saaks hoonestusõiguse seada, tuleb SA Puhke- ja Tegevuskeskus Jursu täiendavalt kohtu kaudu likvideerida ning selle tegevuse käigus lõpetada kehtiv kasutusõigus. Likvideerimiseks on vajalik esitada kohtule EPLi poolt likvideerija. Eelmine likvideerija oli Ulvi Põldve, kellega EPLil kontakt puudub. Kohtule esitatavate materjalide koostamiseks on pakkumise esitanud Haapsalus tegutsev OÜ Läänemaa Advokaadibüroo advokaat Peep Rajavere.

**Juhatus otsustas:** Esitada kohtule avaldus SA Puhke- ja Tegevuskeskus Jursu täiendavaks likvideerimiseks ja likvideerija õiguste ennistamiseks (lisa 2). Määrata EPLi poolt likvideerijaks Jakob Rosin. Kohtule esitatavate materjalide vormistamiseks kasutada OÜ Läänemaa Advokaadibüroo teenuseid.

**Päevakorrapunkt nr 6**

**Kirjad ja info**

* 21. oktoobril saatis Omniva EPLile kirja, et AS Eesti Post emissioonikomisjon arutas korralisel koosolekul 19. oktoobril EPLi ettepanekut anda välja postmark „Eesti Pimedate Liit 100“ ning otsustas postmargi plaani võtta. Koos postmargiga ilmub ka esimese päeva ümbrik ja kasutusel on esimese päeva tempel. Postmark ilmub 15. oktoobril 2021.
* 21. oktoobril saatis ArcoVara EPLile hindamisakti (lisa 3).
* 1. novembril allkirjastas Jakob Rosin Interreg projekti töölepingud rehabilitoloogide Anne Kõivu, Janne Jerva ja Merike Kaljujärvega ning peaspetsialist Piret Ausiga.
* 30. novembril allkirjastas Jakob Rosin päikesepaneelide tarneks, paigaldamiseks ja dokumentide vormistamiseks lepingu Pro-Solar OÜga. Pro-Solar OÜ valiti välja odavaima hinnapakkumise alusel (lisa 4).
* 9. detsembril saatis Tallinna Kesklinna Valitsus kirja, milles teavitab EPLi eelseisvatest projekteerimis- ja remonttöödest Raua 1, Tallinn. Raavis MTÜ ruumidesse plaanitakse rajada Kesklinna Sotsiaalkeskuse filiaali Laste Päevakeskus. EPL peab tagama projekteerijatele sissepääsu oma ruumidesse ning andma teada oma ruumivajadustest (lisa 5).
* 10. detsembril palus EPIKoda sisendit Sotsiaalkindlustusameti laste puude tuvastamise metoodika täiendamiseks. EPL saatis 16. detsembril omapoolse tagasiside (lisa 6).
* 17. detsembril saatis PPÜ EPLi juhatusele kirjaliku pöördumise juhtimaks tähelepanu piirkondlike mittetulundusühingute rahastusvõimaluste puudumisele (lisa 7).

Juhatus otsustas: võtta ühendust Sotsiaalministeeriumiga, et teemat arutada. Vastata kirjale toetusavaldusega ja lubadusega ka ise sotsiaalministeeriumiga suhelda.

* Artur Räpp PPÜst esitas EPLile ettepaneku luua ligipääsetavuse list. Juhatus otsustas: Täpsustada listi sisu ja haldamisega seotud küsimusi ning langetada otsus järgmisel juhatuse koosolekul.
* EPL tellib veebiarendajalt uue, paremini ligipääsetava kodulehe. Uuenenud veebileht valmib hiljemalt märtsiks 2021.
* EPL tellis koostööpartneritele jõulusoovide saatmiseks taktiilsed jõulukaardid. Jõulukaart on õhukesest vineerist 10 x 15 cm, kaardile on graveeritud lumehelbed. Kaardi keskel on ringi sees lumehelves, mille saab kaardi seest eemaldada ja kuusele riputada. Lumehelbe sisse on graveeritud tekst „Rahulikke jõulupühi!“ ja kaardi allosas „Eesti Pimedate Liit“.